Ҡыш еткәс тә, шуҡ малайҙар урманда «ҡасып йөрөүҙе» ташламайҙар. Бер ғинуар көнөндә ун бишләп малай, «һуғыш» һәм «партизан» уйыны уйнар өсөн, урманға инеп юҡ булдылар. Уларҙың штабы Һибәт бабайҙың Айыуатҡан яланы төпкөлөндә ҙур булмаған күрәндән өйгән кәбәне ине. Малайҙар командир, комиссар һәм начштаба һайлағансы, бер сәғәт ваҡыт үтте. «Рядовой партизан»дар ҡарҙан окоп ҡаҙа, землянка ҡора. Күптәр, шыйыҡ муйыл һәм тал сыбығынан ҡарҙа йөрөү өсөн оҙонса сыбыҡ саңғы үреп, «рейдҡа» бара. Бөгөн задание – мәктәпкә бара торған һуҡмаҡҡа мина һалып, дошманды Мәскәүгә ебәрмәү. Ә Мәскәүе – алдағы Аҙау ауылы.